"Setswana Puo ya Gae (HL)/P2 17 DBE/2022 SC/NSC – Kaedi Ya Go Tshwaya KAROLO YA C: TERAMA POTSO 16 (POTSO YA TLHAMO) MATSAPA DI A TSAYA KAE? – SS Mokua ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tlhamo ya motlhatlhojwa. 'SEKOROPOLAPA' – SS Mokua  Tlhagiso e e reng mo botshelong motho ga a iphetse a le esi ke nnete e e se nang bana ba phefo gonne motho mongwe le mongwe o tlhoka batho ba bangwe go mo gakolola.  Mafenya o gapilwe maikutlo ke Nkefi, mongwe wa barutabana ba a neng a dira mmogo nabo. Nkefi ga a mo robatse, o setse a ipadile mabala a kgaka gararo, mme a mo gana nnang wa banyana. Mafenya ka go amogela gore a ka se iphetse a le esi, o ne a kopa Dikobe go bua le ena ka a ne a na le tshepo ya gore a ka kgona go mo lemosa maikaelelo a a neng a na nao mo go ena gonne ba ne ba ithutela borutabana mmogo kwa Kholetšheng ya Heberone.  Dikobe jaaka fa a ne a na le botshepegi le boikanyego mo go Mafenya o mo gakolola go tswa mo go Nkefi gonne a gapilwe maikutlo ke Ntope. Le fa go ntse jalo o ne a mo tshepisa gore o tlaa bua nae. Nkefi o ne a ganana le topo eo, a kaya fa Mafenya e le sekoropolapa se go iphomolwang ka sona, e se wa maemo a gagwe gonne a na le madi a gagwe, a sa tlhoke sepe, rraagwemogolo e le kgosi mo Lefurutshe mme e bile a na le ntlo e e leng ya gagwe.  Dikobe o gakolola Nkefi gore tsotlhe tse a nang natso ga se sepe kwa ntle ga lerato la mokapelo. Go supa fa Dikobe e le modirammogo yo o boikanyego gonne a ne a ratela tsala ya gagwe tse dintle, o gakolola Nkefi fa Ntope a na le lelapa le e leng la gagwe, mme a itshenyetsa nako ka ena. O ne a mo gakolola go itseela Mafenya ka a ise a nyale gore ka moso a se lelele kgama le mogogoro fa e le lefetwa.  Nkefi o na a bolelela Dikobe gore a bolelele Mafenya gore a tlhabela pele, mme jaaka tsala ya boikanyego ga a ka a mo felela pelo, a mo neela maele a gore botshelo ke leotwana, bo a dikologa, mme a itse gore go na le nako ya bonyana, nako ya bokgarebe le nako ya bogodi.  Dikobe o boela kwa go Mafenya jaaka a ne a romilwe, mme jaaka modirammogo wa nnete, o mmolelela gore Nkefi o padile. O mo gomotsa ka go mmegela gore o lela nae gonne lekgarebe fa le raya lekau le re ke sekoropolapa le itse gore ga a le beye gope ka a sa bone motho fa a le lebile.  Go supa fa motho a tlhoka dikgakolo, Dikobe o ne a gakolola Mafenya gore a tswe mo go ena, mme a ipatlele mosadi yo mongwe jaaka fa Nkefi a sa dumelana le ena, mme le ena a lekile e bile a paletswe.  Botshelo e le ruri bo tlhoka bagakolodi. (Dikarabo tsa batlhatlhojwa di elwe tlhoko.) [25] Kwalololo e ileditswe Phetla"